SMT มั่นใจ H2 โตโดดหนุนทั้งปีพลิกมีกำไร
SMT มั่นใจ H2 ผลงานโตโดดเด่นหนุนทั้งปีพลิกมีกำไร เล็งเพิ่มเครื่องจักรปี 60 รองรับผลิตสินค้าใหม่
27 ต.ค. 2559

บริษัท สตาร์ส ไมโครอิเล็กทรอนิกส์ (ประเทศไทย)จำกัด (มหาชน) หรือ SMT เปิดเผยว่า บริษัทคาดการณ์ว่าผลประกอบการครึ่งปีหลังจะเติบโตโดดเด่น เหตุได้อานิสงส์จากครึ่งปีแรก เพราะก่อนหน้านี้บริษัททุ่มเงินลงทุนราว 200 ล้านบาทเพื่อขยายกำลังการผลิตหลังปริมาณออเดอร์ทะลัก อีกทั้งเปลี่ยนกลยุทธ์หันไปผลิตสินค้าหลักมาร์จิ้นสูง โดยคาดว่าครึ่งปีหลังรายได้จากลูกค้าใหม่จะเข้าอย่างต่อเนื่อง และช่วยลดต้นทุนดันกำไรเพิ่ม ทำให้ปีนี้บริษัทจะสามารถล้างขาดทุนสะสมได้หมด และสามารถพลิกกลับมามีกำไรแน่นอน
สำหรับแผนการดำเนินงานปีหน้าอยู่ระหว่างการพิจารณาที่จะมีการเพิ่มเครื่องจักรเพื่อรองรับการผลิตของกลุ่มสินค้าใหม่ๆ ด้วย นอกจากนี้ ยังมีรายได้จากการลงทุนโครงการผลิต Solar Panel ให้กับพันธมิตรจากสหรัฐอเมริกา เฟสแรกขนาดกำลังการผลิต 40 MW/ปี และคาดว่าสามารถเริ่มรับรู้รายได้ภายในไตรมาส 4/59 โดยรายได้ดังกล่าวจะเข้ามาช่วยสนับสนุนให้ผลประกอบการของบริษัทในครึ่งปีหลังนี้ให้เติบโตตามเป้าหมายด้วย โครงการดังกล่าวใช้เงินลงทุนราว 100 ล้านบาท และบริษัทมีแผนในการเพิ่มกำลังการผลิตเป็น 200 MW จากแผนการลงทุนที่วางแผนไว้กับพันธมิตร